Verzija 1.2. 
Podsjetnik postupka donošenja 
odluka o cijeni vodnih usluga i odluka o naknadi za razvoj 
do 30.06.2026.


1. Nove odluke o cijeni vodnih usluga (OCVU) i odluke o naknadi za razvoj (ONZR) moraju se donijeti tako da stupe na snagu do 30.06.2026. (Obavijest Vijeća od 7.studenog 2025.) odnosno do 1. srpnja 2026. sukladno  obrascima VVU za OCVU i ONZR. 
Zadržavanje starih odluka je protivno čl. 43. stavak 1, druga rečenica Zakona o vodnim uslugama (NN 66/2019; skraćeno: ZVU) odnosno čl. 52 stavak 2. Zakona o financiranju vodnoga gospodarstva ( NN 153/09, 90/11, 56/13, 154/14 , 119/15, 120/16, 127/17, 66/19  i 36/24) i takve će se smatrati nezakonitima. 
2. OCVU i ONZR više se ne mogu donositi na neodređeno vrijeme, već samo na vrijeme važenja poslovnog plana. U tekstovima OCVU i ONZR mora se odrediti krajnji datum važenja odluke.
3. Donošenje poslovnog plana, sa sastavnicama iz članka 23. stavka 2. Zakona o vodnim uslugama i njegova objava na mrežnim stranicama javnog isporučitelja vodnih usluga mora prethoditi donošenju OCVU i ONZR.  
4. Obvezatno koristiti obrasce Vijeća vodne usluge (VVU) s mrežne stranice Upute i obavijesti isporučiteljima – VIJEĆE ZA VODNE USLUGE . Isporučitelji koji izrađuju nacrte svojih odluka, izvan obrazaca, skloni su ponavljati slične greške: pogrešna pozivanja na pravnu osnovu u preambuli, odluke važe na neodređeno vrijeme, koristi se pogrešna pravna terminologija (npr. „osnovna“ cijena), socijalni dio cijene vodnih usluga ne uvodi se za fiksni i varijabilni dio, ili se uvodi samo za javnu vodoopskrbu;  pogrešno se određuje datum stupanja na snagu itd. 
5. Ako se u prijelaznom razdoblju (čl. 46. i 47. Uredbe o metodologiji za određivanje cijene vodnih usluga NN 70/23) namjerava odgoditi izjednačavanje tarifa i usklađenje omjera (zadržavanjem različitih tarifnih područja) potrebno je izraditi akcijski plan te ishoditi suglasnost VVU na isti.  Pri tome posebnu pozornost treba obratiti na  „Prilog 3  - Pravila za primjenu članaka 46. i 47. Uredbe o metodologiji za određivanje cijene vodnih usluga te određivanje cijena vodnih usluga do postupka izjednačavanja“ (Prilog 3 kao i tablica uz prilog 3- Rokovi i postupci izjednačavanja tarifa i usklađenja omjera sadržani su u Drugim izmjenama Smjernica;  O metodologiji – VIJEĆE ZA VODNE USLUGE ) 
6. Nacrt OCVU i ONZR  upućuje se u postupak javnog savjetovanja na 30 dana (Vidjeti o tome na mrežnoj stranici VVU). Odluke se upućuju u formi NACRTA tj. nije potrebna odluka skupštine, ali uputno je obavijestiti skupštinu koja je ovlaštena prihvatiti informaciju o sadržaju nacrta ili donijeti odluku o neprotivljenju sadržaju nacrta i upućivanja u proceduru donošenja.
7. Istodobno s upućivanjem nacrta odluke o cijeni vodnih usluga odnosno nacrta naknade za razvoj na javnu raspravu, isporučitelj vodnih usluga dužan je podnijeti nacrt odluke Vijeću za vodne usluge radi davanja stručnog mišljenja. (čl. 38. st.3. ZVU) zajedno s popunjenim obrascem 2A Nominalna i realna promjena tarifa cijena vodnih usluga i naknade za razvoj te izračunom prosječnog mjesečnog računa.
8. Nakon provedenog javnog savjetovanja, nacrt se upućuje u formi PRIJEDLOGA (s potpisom direktora isporučitelja) skupštini, koja o tome odlučuje sukladno članku 24. ZVU. Ako je isporučitelj u pravnom režimu privremene OCVU ili privremene ONZR donesene po VVU, mora ishoditi prethodnu suglasnost VVU na nacrt OCVU ili ONZR nakon provedenog javnog savjetovanja. 
9. Donesena OCVU objavljuje se u županijskom službenom listu. Donesena ONZR objavljuje se u Narodnim novinama. Posebnu pozornost obratiti na odredbu o stupanju odluka na snagu u obrascima VVU. 
10. Isporučitelji vodnih usluga dužni su Vijeću za vodne usluge dostaviti odluku o cijeni vodnih usluga i podatke o troškovima svog poslovanja u roku od pet dana od objave odluke o cijeni vodnih usluga u službenom listu jedinice područne (regionalne) samouprave (čl. 46. st. 3. ZVU). Popis prateće dokumentacije dostupan je na mrežnoj stranici VVU pod Uputama i obavijestima isporučiteljima. 

